માત્ર ૧૬ માસની ઉંમરે મૃત્યુ પામેલી પોતાની દીકરીનાં અંગોનું દાન કરીને ભચાઉમાં રહેતા પરિવારે એક ઉમદા ઉદાહરણ પૂરું પાડ્યું છે. મૂળ ટંકારા તાલુકાના ઉમિયાનગરના પરંતુ ત્રણેક વર્ષથી કચ્છના ભચાઉમાં રહેતા મનોજભાઈ ઘેટિયા માટે રક્ષાબંધનનું પર્વ ગોઝારું સાબિત થયું હતું. આ પ્રસંગની વાત કરતાં રિયોનાના પિતા મનોજભાઈ ગળગળા સાદે કહે છે, ‘હું જિંદગીભર આ રક્ષાબંધનને ભૂલી નહીં શકું. મારે બે દીકરીઓ છે. મોટી ૭ વર્ષની અને નાની ૧૬ માસની. હું ઘરમાં બેઠો હતો. રિયોના સામે જ રમતી હતી. હજુ બે માસ પહેલાં જ તે ચાલતાં શીખી હતી. રમતાં-રમતાં તે અચાનક જ પડી ગઈ. માથામાં વાગ્યું, પરંતુ લોહી નીકળ્યું ન હતું. તેને ખેંચ આવવા લાગી તેથી તરત જ ભચાઉમાં ડૉક્ટર પાસે લઈ ગયા. તેમણે અમને ગાંધીધામ મોકલ્યા અને ત્યાંથી વધુ સારવાર માટે રાજકોટ આવ્યા. ડૉક્ટરોએ તો તેને બચાવવા ઘણી મહેનત કરી, પરંતુ અમારી પરી જેવી દીકરી ઈશ્વરને પણ ખૂબ પસંદ આવી હશે તેથી જ તેને બ્રેઇન ડેડ જાહેર કરવી પડી. ડૉક્ટરોની સમજાવટ તથા તેના મામા અને કાકાઓની પ્રેરણાથી મેં અને તેની માતા બીનાબહેને તેનાં અંગોના દાનની મંજૂર આપી. અમારું ફૂલ તો કરમાયું પરંતુ બીજા માટે તેનાં અંગોથી નવજીવનનું પ્રભાત થાય તેવી ભાવના અમારી હતી.’ તેની બે આંખનું દાન રાજકોટ આઈ બેન્કને અને બે કિડનીઓનું દાન અમદાવાદની ઇન્સ્ટિટ્યૂટ ઓફ કિડની ડિસીઝીસ એન્ડ રિસર્ચ સેન્ટરને અપાયું હતું, તેનું હૃદય અને લિવર બીજાને કામ આવી શકે તેવું હોવા છતાં તેની જરૃરિયાતવાળા કોઈ દર્દી ન મળતાં તેનું દાન થઈ ન શક્યું. ૧૬ માસની રિયોનાની પહેલાં રાજકોટની ગ્રેસી અલ્પેશ લાખાણી નામની એક વર્ષની બાળકીની કિડનીનું દાન પણ કરાયું હતું. આ રાજ્યની સૌથી નાની ઉંમરની અંગદાતા હતી અને હવે રિયોના રાજ્યની બીજી સૌથી નાની વયની અંગદાતા બની છે.